Pracovný dokument útvarov Komisie - Sprievodný dokument Návrh smernice o ochrane životného prostredia prostredníctvom trestného práva - Zhrnutie hodnotenia vplyvu {KOM(2007) 51 v konečnom znení} {SEK(2007) 160} /* SEK/2007/0161 */





[pic] | KOMISIA EURÓPSKYCH SPOLOČENSTIEV | Brusel, 9.2.2007 SEK(2007) 161 PRACOVNÝ DOKUMENT ÚTVAROV KOMISIE Sprievodný dokument Návrh smernice o ochrane životného prostredia prostredníctvom trestného práva Zhrnutie hodnotenia vplyvu {KOM(2007) 51 v konečnom znení} {SEK(2007) 160} 1. IDENTIFIKÁCIA PROBLÉMU Trestné činy proti životnému prostrediu predstavujú významné ohrozenie životného prostredia, ako aj zdravia ľudí a živočíchov v EÚ, hoci presný rozsah tohto ohrozenia je ťažké určiť vzhľadom na mimoriadnu nespoľahlivosť štatistík v tejto oblasti. Veľká väčšina trestných činov proti životnému prostrediu má cezhraničný charakter a mnohé trestné činy sú prepojené na štruktúry organizovaného zločinu. K základným príčinám trestných činov proti životnému prostrediu patrí vysoký zisk dosahovaný v tejto oblasti, nízke riziko odhalenia, narastajúci medzinárodný obchod a nedostatočné sankcie v mnohých členských štátoch. Mezi typmi a výškami sankcií za trestné činy proti životnému prostrediu sú medzi členskými štátmi výrazné rozdiely: niektoré aj v prípade závažných trestných činov neuplatňujú trestné právo, ale skôr správne sankcie; niektoré sankcie sú také nízke, že nemajú žiaden odrádzajúci účinok. Ako príklad týchto rozdielov možno uviesť obchodovanie s ohrozenými druhmi a protiprávnu prepravu odpadu. Vďaka týmto rozdielom môžu páchatelia pri svojej činnosti jednoducho obísť členské štáty s prísnejšími právnymi predpismi a neskôr profitovať z voľného pohybu tovaru a osôb v rámci EÚ. Nevyhnutnosť konať na úrovni Spoločenstva vyplýva z cezhraničného charakteru trestných činov proti životnému prostrediu a potreby zabezpečenia úplného uplatňovania právnych predpisov o ochrane životného prostredia prostredníctvom trestného práva v celom Spoločenstve. Potrebu spoločného postupu uznali aj členské štáty, keď prijali rámcové rozhodnutie 2003/80/SVV o ochrane životného prostredia prostredníctvom trestného práva, ktoré Európsky súdny dvor v septembri 2005 zrušil z dôvodu nesprávneho právneho základu. V článku 174 Zmluvy o založení Európskeho spoločenstva sa stanovuje povinnosť Spoločenstva zabezpečovať vysokú úroveň ochrany životného prostredia prostredníctvom svojej politiky v tejto oblasti. V záujme dosiahnutia tohto cieľa je potrebné riešiť problém trestných činov proti životnému prostrediu. To predstavuje pre Európsku úniu dôležitú výzvu, keďže trestné činy proti životnému prostrediu spôsobujú každoročne nezanedbateľné škody z hľadiska zdravia ľudí a živočíchov, ako aj z hľadiska kvality ovzdušia, pôdy a vody. Je jasné, že na riešenie problému trestných činov proti životnému prostrediu sú potrebné rozdielne nástroje. Nasledujúca analýza sa však zameriava na možnosti riešenia prostredníctvom trestného práva, ku ktorým patri najmä spoločná definícia trestných činov a sankcií uplatniteľných na tieto trestné činy. 2. PROCEDURÁLNE OTÁZKY A KONZULTÁCIE SO ZÚčASTNENÝMI STRANAMI Problém trestných činov proti životnému prostrediu sa za posledné roky analyzoval v mnohých štúdiách a počas mnohých stretnutí expertov. Informácie o štúdiách a konferenciách možno nájsť na internetových stránkach GR pre životné prostredie venovaných trestným činom proti životnému prostrediu: http://ec.europa.eu/environment/crime/index.htm 3. CIELE Európske spoločenstvo má za cieľ zabezpečovať v celom Spoločenstve vysokú úroveň ochrany životného prostredia. V záujme dosiahnutia tohto cieľa boli prijaté mnohé právne akty. Spoločenstvo musí zabezpečovať, aby sa tieto právne predpisy úplne implementovali, uplatňovali a presadzovali. Okrem toho je potrebné vytvoriť rovnaké podmienky pre podniky, ktoré dodržiavajú právne predpisy v oblasti životného prostredia, a zároveň sa musí v Spoločenstve zamedziť vzniku útočísk pre páchateľov. 4. POLITICKÉ MOžNOSTI V záujme dosiahnutia tohto cieľa sa uvažovalo o rôznych možnostiach: Možnosť 1: Neprijatie opatrení na úrovni Spoločenstva Možnosť 2: Zlepšenie spolupráce medzi členskými štátmi prostredníctvom dobrovoľných iniciatív Možnosť 3: Obmedzená aproximácia vnútroštátnych právnych predpisov o trestných činoch proti životnému prostrediu v členských štátoch Možnosť úplnej harmonizácie trestného práva životného prostredia bola bez ďalšej analýzy, keďže táto možnosť by presahovala rámec toho, čo je potrebné, a nezohľadňovala by skutočnosť, že vnútroštátne trestné právo je stále silno ovplyvnené kultúrnymi hodnotami jednotlivých členských štátov, z čoho vyplýva potreba istej flexibility pri implementácii. 5. DÔSLEDKY JEDNOTLIVÝCH MOžNOSTÍ Možnosti a čiastočné možnosti boli podrobené analýze z hľadiska ich dôsledkov na ochranu životného prostredia, súdnu spoluprácu medzi členskými štátmi, podnikanie a orgány verejnej správy. Možnosti 1 a 2 by nemali pozitívny vplyv na úroveň ochrany životného prostredia a neposkytli by riešenie existujúcich ťažkostí pri boji s trestnými činmi proti životnému prostrediu, ktoré v značnej miere pramenia z rozdielov medzi právnymi predpismi členských štátov. Tieto možnosti by pre orgány verejnej správy nepredstavovali žiadne alebo takmer žiadne náklady, ale nepriniesli by žiadne výhody pre podniky, ktoré dodržiavajú právne predpisy. Možnosť 3 by viedla k lepšiemu presadzovaniu právnych predpisov v oblasti životného prostredia v celom Spoločenstve a tým aj k lepšej ochrane životného prostredia, ako aj k lepšej ochrane podnikov, ktoré dodržiavajú právne predpisy v oblasti životného prostredia pred konkurentmi, ktorí ich nedodržiavajú. Možnosť 3 by prispela k značnému zlepšeniu súdnej spolupráce medzi členskými štátmi. K výhodám pre orgány verejnej správy patrí potenciálne zníženie počtu trestných konaní, ako aj nákladov na odstraňovanie znečistenia životného prostredia, keďže trestnoprávne sankcie majú odrádzajúcejší účinok. 6. UPREDNOSTňOVANÉ POLITICKÉ MOžNOSTI Z dôvodu pozitívneho vplyvu bola uprednostnená možnosť obmedzenej aproximácie trestného práva pozostávajúca z týchto prvkov: - zoznam minimálneho počtu trestných činov - aproximácia rozsahu zodpovednosti fyzických i právnických osôb - aproximácia trestov pre fyzické a právnické osoby za trestné činy spáchané za priťažujúcich okolností